کروں نہ یاد مگر کس طرح بھلاوں اسے احمد فراز غزلیں
کروں نہ یاد مگر کس طرح بھلاؤں اسے 
غزل بہانہ کروں اور گنگناؤں اسے 
وہ خار خار ہے شاخ گلاب کی مانند 
میں زخم زخم ہوں پھر بھی گلے لگاؤں اسے 
یہ لوگ تذکرے کرتے ہیں اپنے لوگوں کے 
میں کیسے بات کروں اب کہاں سے لاؤں اسے 
مگر وہ زود فراموش زود رنج بھی ہے 
کہ روٹھ جائے اگر یاد کچھ دلاؤں اسے 
وہی جو دولت دل ہے وہی جو راحت جاں 
تمہاری بات پہ اے ناصحو گنواؤں اسے 
جو ہم سفر سر منزل بچھڑ رہا ہے فرازؔ 
عجب نہیں ہے اگر یاد بھی نہ آؤں اسے